<classify> SERIKALI imekubali ombi viongozi wa Shirika la Bima la Taifa NIC la kuliondoa shirika hilo katika orodha ya kulibinafsisha, badala yake italiboresha na kuliimarisha ili litoe huduma kwa ufanisi zaidi.Akifungua Mkutano wa Tisa wa Baraza la Wafanyakazi wa NIC jijini hapa jana, Naibu Katibu Mkuu wa Wizara ya Fedha na Mipango, Suzana Mkapa alisema utaratibu wa kuiondoa NIC kwenye soko la kulibinafsisha, umefikia katika hatua nzuri ya kuandaa hati ya kisheria ya kuliondoa.Alisema Serikali ya Awamu ya Tano, ina nia ya dhati na imedhamiria kuliimarisha na kuliboresha shirika hilo ili liendelee ku toa huduma za bima kwa uhakika na kwa ufanisi zaidi.Pia alisema serikali imesikia ombi la viongozi hao wa kuomba kibali cha miezi mitatu mingine kwa ajili ya kuendelea kuwalipa mishahara ya wafanyakazi hao wakati mchakato wa kutolibinafsisha ukiendelea kufanyika.Alisema shirika hilo litapewa kibali cha miezi mitatu kwa miezi ya Novemba na Desemba mwaka huu na Januari mwakani, wakati wakisubiri hatima ya shirika hilo la ama kubinafishwa au kuliacha liendelee kuboreshwa ili kutoa huduma bora za bima kwa taasisi mbalimbali zikiwemo za serikali.Alisema shirika hilo, linatakiwa kuweka mkakati wa namna ya kujiendesha kwa kubuni mbinu bora za kujiendesha na kuboresha huduma zake, kwa ajili ya watu mbalimbali kutokana na watu wengi kuwa na imani nalo.Awali, viongozi wa NIC kwa nyakati tofauti, waliiomba serikali kuliondoa katika orodha ya mashirika ya kubinafsishwa ili liendelee kutoa huduma kwa ufanisi zaidi. Mwenyekiti wa Bodi ya Wakurugenzi wa NIC, Laston Msongole aliomba serikali kuliondoa kwenye orodha ya mashirika ya kubinafsishwa, kama serikali ilivyofanya kwa Shirika la Umeme Tanzania Tanesco.Msongole alisema Tanesco ilibinafsishwa kwa wawekezaji kutoka Afrika Kusini, lakini kutokana na umuhimu wake, serikali ililirudisha mikononi mwake, hivyo hivyo anaomba ifanye hivyo kwa NIC ambayo ina umuhimu kwa serikali.Alisema shirika hilo ambalo liliwekwa chini ya Mfilisi tangu mwaka 2010, halijabinafsishwa hadi sasa, kitendo ambacho kinalifanya lishindwe kujiendesha kwa ufanisi likusubiri uamuzi wa serikali.Akizungumza kabla ya kumkaribisha mgeni rasmi, Mwenyekiti wa Baraza la Wafanyakazi wa NIC, Sam Kamanga alisema shirika hilo linaiomba serikali iwasaidie kuliondoa katika orodha hiyo ya kulibinafsisha ili liendelee kufanya kazi ya kutoa huduma za bima kwa ufanisi zaidi.  <topic>: KITAIFA 